Toimeenpanevan komitean päätös,

tehty 19 päivänä joulukuuta 1996,

kauttakulkumatkalla oleville merimiehille rajalla myönnettävistä viisumeista

(SCH/Com-ex (96) 27)

TOIMEENPANEVA KOMITEA, joka

ottaa huomioon Schengenin sopimuksen soveltamisesta tehdyn yleissopimuksen 132 artiklan,

ottaa huomioon kyseisen yleissopimuksen 134 artiklan,

ottaa huomioon kyseisen yleissopimuksen 17 artiklan 3 kohdan c ja d alakohdan,

ON PÄÄTTÄNYT SEURAAVAA:

Myönnettäessä rajalla viisumeja kauttakulkumatkalla oleville merimiehille noudatetaan yhteisiä periaatteita, jotka on vahvistettu liitteenä olevissa asiakirjoissa (SCH/II-Visa (96) 11 rev 4, SCH/I-Front (96) 58 rev 3, SCH/I-Front (96) 78 rev 2 cor ja SCH/SG (96) 62 rev). Nämä ohjeet tulevat voimaan 1 päivänä helmikuuta 1997.

Luxemburgissa 19 päivänä joulukuuta 1996.

Puheenjohtaja

M. Fischbach

VIISUMIEN MYÖNTÄMINEN KAUTTAKULKUMATKALLA OLEVILLE MERIMIEHILLE

SCH/II-Visa (96) 11 rev 4

Viisumien myöntämisestä merimiehille aiheutuu joitakin erityisiä vaikeuksia, koska aina ei ole ennalta tiedossa, mihin satamaan alukset saapuvat, ja näin ollen merimiehet eivät usein tiedä, missä he poistuvat aluksen miehistöstä. Toisinaan heidän on myös lähdettävä erittäin pikaisesti tiettyyn satamaan voidakseen pestautua siellä alukseen. Näiden ennalta arvaamattomien määränpään muutosten ja lyhyiden määräaikojen vuoksi tapahtuu - satamien lisäksi myös lentoasemilla - käytännössä usein, että viisumipakon alaiset merimiehet pyrkivät Schengenin ulkorajalla maahan ilman viisumia.

Ennen Schengenin soveltamissopimuksen voimaantuloa oli kauttakulkuviisumin myöntäminen sisärajoilla mahdollista tällaisissa tapauksissa. Nämä sisärajat ylitetään nyt kuitenkin ilman tarkastuksia.

Jotta toisaalta mahdollistettaisiin Schengenin viisumimääräysten noudattaminen ja toisaalta vältyttäisiin rajoittamasta merenkulun tarpeita, on tarpeen ottaa käyttöön Schengenin ulkorajoilla sovellettavat menettelyt, joiden mukaisesti aluksen miehistöstä poistuville ja aluksen palvelukseen pestautuville merimiehille myönnetään maahantulo- ja läpikulkuluvat.

a) Viisumipakon alaisilla merimiehillä, jotka matkustavat Schengen-alueen kautta aluksen palvelukseen pestautumisen, aluksen miehistöstä poistumisen tai aluksesta toiseen siirtymisen vuoksi, on periaatteessa oltava yhdenmukainen Schengen-viisumi.

b) Viisumipakon alaiset merimiehet, jotka ajanpuutteen vuoksi tai pakottavista syistä haluavat tulla maahan Schengenin ulkorajan yli ilman maahantuloviisumia, voivat saada viisumin rajalla (päätöksen SCH/Com-ex (94) 2 rev mukaisesti) sillä ehdolla, että he eivät kuulu niiden ulkomaalaisten ryhmään, joille yhteisen konsuliohjeiston liitteen 5B mukaisesti(1) saa myöntää viisumin vasta ennalta käytyjen neuvottelujen jälkeen. Silloin kysymykseen tulee kauttakulkuviisumi, joka on voimassa enintään 5 päivää. Tässä viisumissa on mainittava, että se on myönnetty merimiehelle.

c) Viisumipakon alaiset merimiehet, jotka kuuluvat niiden ulkomaalaisten ryhmään, joille yhteisen konsuliohjeiston liitteen 5B mukaisesti saa myöntää viisumin vasta ennalta käytyjen neuvottelujen jälkeen, voidaan myöntää (päätöksen SCH/Com-ex (94) 2 rev mukaisesti) viisumi, jonka voimassaolo rajoittuu sen myöntäneen valtion alueeseen.

d) Rajalla on tutkittava, täyttääkö ilman viisumia maahan pyrkivä merimies kaikki maahantulon edellytykset.

e) Todellisen tilanteen tutkimiseksi ja erityisesti aluksen liikkumista, miehistöluetteloa ja aluksen miehistöstä poistuvia sekä aluksen palvelukseen pestautuvia merimiehiä koskevien tietojen tarkastamiseksi on laadittava järjestelmä tietojen välittämiseksi ulkorajoilla toimivien viranomaisten välillä.

f) Tällä tavoin välitettyjen tietojen perusteella on tutkittava, täyttääkö merimies maahantulon edellytykset. Jos hän ne täyttää, viisumin myöntäminen rajalla kyseiselle merimiehelle on mahdollista.

g) Ennen viisumin myöntämistä rajalla on kauttakulkumatkalla olevia merimiehiä varten oltava asiakirja (ilmoituslomake), joka sisältää muun muassa kyseistä merimiestä, alusta, varustamoa ja aluksen lähtöaikaa koskevat tiedot.

h) Viisumin myöntämistä rajalla kauttakulkumatkalla oleville merimiehille koskeva määräys olisi liitettävä mieluiten yhteiseen käsikirjaan (liite 14) ja yhteiseen konsuliohjeistoon.

i) Kysymystä merimiehistä, joiden osalta on käytävä edellä mainitut neuvottelut ja jotka haluavat matkustaa yhden tai useamman Schengen-valtion kautta, käsitellään uudelleen myöhemmin siihen mennessä saatujen kokemusten perusteella.

(1) Luottamuksellinen asiakirja. Ks. SCH/Com-ex (98) 17.

LUONNOS OHJEEKSI(1) VIISUMIN MYÖNTÄMISESTÄ RAJALLA VIISUMIPAKON ALAISILLE KAUTTAKULKUMATKALLA OLEVILLE MERIMIEHILLE

SCH/I-Front (96) 58 rev 3

Tämän työohjeen, joka on laadittu asiakirjan SCH/II-Visa (96) 11 rev 3 perusteella, tavoitteena on yksinomaan luoda tiedonvaihtojärjestelmä niiden viranomaisten välille, joiden toimialaan yksittäisten Schengen-jäsenvaltioiden rajavartioinnissa kuuluvat viisumipakon alaisiin kauttakulkumatkalla oleviin merimiehiin liittyvät asiat. Jos vaihdettujen tietojen perusteella otetaan käytännöksi viisumien myöntäminen rajalla, vastuu tästä on viisumin myöntävällä Schengen-valtiolla.

I Pestautuminen sellaisen aluksen palvelukseen, joka on Schengen-alueen satamassa tai jota odotetaan sinne saapuvaksi

a) Saapuminen Schengen-alueelle toisen Schengen-jäsenvaltion lentoaseman kautta

- Varustamo tai laivameklari ilmoittaa rajavartioinnista vastaaville viranomaisille siinä satamassa, jossa alus on tai johon sitä odotetaan saapuvaksi, Schengen-lentoaseman kautta maahantulevista viisumipakon alaisista merimiehistä. Varustamo tai laivameklari allekirjoittaa kyseisiä merimiehiä koskevan takuuilmoituksen.

- Edellä mainitut rajavartioviranomaiset tarkastavat mahdollisimman pikaisesti, että varustamo tai laivameklari on antanut tiedot vilpittömässä mielessä, ja tutkivat, täyttyvätkö muut yhteisessä käsikirjassa luetellut Schengen-alueelle maahantuloa koskevat edellytykset, jotka voivat olla niiden tiedossa. Tämän tutkimuksen yhteydessä tarkastetaan myös matkustusreitti esimerkiksi lentolipun perusteella.

- Schengen-satamassa rajavartioinnista vastaavat viranomaiset ilmoittavat tutkimuksen tuloksen Schengenin maahantulolentoaseman rajavartioviranomaisille kokonaan täytetyllä Schengen-lomakkeella (ks. liite I) - mieluimmin telekopioitse (yhteyspaikkojen telekopio- ja puhelinnumerot tärkeimmillä ulkorajan ylityspaikoilla ovat liitteessä II) - ja ilmoittavat, onko viisumin myöntäminen rajalla sen perusteella periaatteessa mahdollista.

- Jos käytettävissä olevia tietoja tutkittaessa päädytään myönteiseen tulokseen ja käy ilmi, että tulos on yhtäpitävä merimiehen ilmoitusten tai asiakirjojen kanssa, Schengenin maahantulo- tai maastalähtölentoaseman rajavartioviranomaiset voivat myöntää kauttakulkuviisumin, joka on voimassa enintään viisi päivää. Tässä tapauksessa edellä mainittu merimiehen matkustusasiakirja varustetaan lisäksi erityisellä Schengenin maahantulo- tai maastalähtöleimalla ja luovutetaan kyseiselle merimiehelle.

b) Maahantulo Schengenin alueelle toisen Schengen-valtion maa- tai merirajan yli

- Edellä a kohdassa kuvattua menettelyä sovelletaan myös tässä tapauksessa mutta kuitenkin niin, että asiasta ilmoitetaan rajavartioviranomaisille siinä rajanylityspaikassa, jonka kautta mainitut merimiehet tulevat Schengen-alueelle.

II Poistuminen sellaisen aluksen miehistöstä, joka on saapunut Schengen-satamaan:

a) Lähtö Schengen-alueelta toisen Schengen-valtion lentoaseman kautta

- Varustamo tai laivameklari ilmoittaa kyseisen Schengen-sataman rajavartioviranomaisille sellaisten aluksen miehistöstä poistuvien viisumipakon alaisten merimiesten saapumisesta, jotka lähtevät Schengen-alueelta Schengen-lentoaseman kautta. Varustamo tai laivameklari allekirjoittaa näitä merimiehiä koskevan takuuilmoituksen.

- Edellä mainitut rajavartioviranomaiset tarkastavat mahdollisimman pikaisesti, että varustamo tai laivameklari on antanut tiedot vilpittömässä mielessä, ja tutkivat, täyttyvätkö muut yhteisessä käsikirjassa luetellut Schengen-alueelle maahantuloa koskevat edellytykset, jotka voivat olla niiden tiedossa. Tämän tutkimuksen yhteydessä tarkastetaan myös matkustusreitti esimerkiksi lentolipun perusteella.

- Jos käytettävissä olevia tietoja tutkittaessa päädytään myönteiseen tulokseen, rajavartioviranomaiset voivat myöntää kauttakulkuviisumin, joka on voimassa enintään viisi päivää.

b) Lähtö Schengen-alueelta toisen Schengen-valtion maa- tai merirajan yli

- Tässä tapauksessa sovelletaan samaa menettelyä kuin edellä a kohdassa.

III Siirtyminen Schengen-satamaan saapuneesta aluksesta sellaiseen alukseen, joka on lähdössä toisesta Schengen-satamasta

- Varustamo tai laivameklari ilmoittaa kyseisen Schengen-sataman rajavartioviranomaisille sellaisten aluksen miehistöstä poistuvien viisumipakon alaisten merimiesten saapumisesta, jotka lähtevät Schengen-alueelta toisen Schengen-valtion sataman kautta. Varustamo tai laivameklari allekirjoittaa näitä merimiehiä koskevan takuuilmoituksen.

- Edellä mainitut rajavartioviranomaiset tutkivat mahdollisimman pikaisesti, että varustamo tai laivameklari on antanut tiedot vilpittömässä mielessä, ja tutkivat, täyttyvätkö muut yhteisessä käsikirjassa luetellut Schengen-alueelle maahantuloa koskevat edellytykset, jotka voivat olla niiden tiedossa. Tähän tutkimuksen liittyen otetaan yhteys sen Schengen-sataman rajavartioviranomaisiin, josta lähtevällä aluksella merimiehet lähtevät Schengen-alueelta. Tässä yhteydessä on tutkittava, joko alus, johon merimiehet pestautuvat, on satamassa vai odotetaanko sitä saapuvaksi. Tämän tutkimuksen yhteydessä tarkastetaan myös matkustusreitti Schengen-alueella esimerkiksi lentolipun perusteella.

- Jos käytettävissä olevia tietoja tutkittaessa päädytään myönteiseen tulokseen, rajavartioviranomaiset myöntävät kauttakulkuviisumin, joka on voimassa enintään viisi päivää.

Liitteet(2):

I Schengen-lomake kauttakulkumatkalla olevia merimiehiä varten

II Luettelo yhteyspaikoista rajanylityspaikoilla (osoitteineen ja puhelinnumeroineen)

(1) Tätä ohjetta ei sovelleta merimiehiin, joille yhteisen konsuliohjeiston liitteen 5 mukaisesti ei saa myöntää viisumia ennen neuvotteluja.

(2) Liitteitä ei ole julkaistu.